Reexaminarea legii privind statutul magistraților, respinsă în procedură de urgență. Președintele va putea refuza o singură dată propunerea ministrului Justiției de numire a procurorilor șefi

Senatul a respins marți, în calitate de for decizional, reexaminarea legii 303/2004 privind statutul magistraților, solicitată vineri de președintele Klaus Iohannis.

Reexaminarea a fost respinsă luni seară, în regim de urgență, și în Camera Deputaților.

Actul normativ a fost atacat până acum de trei ori la Curtea Constituțională și urmează o a patra sesizare, după cum au anunțat parlamentarii PNL.

Una dintre cele mai importante modificări aduse actului normativ îi interzice președintelui României să respingă mai mult de o dată propunerea făcută de ministrul Justiției pentru șefia principalelor parchete (DNA, DIICOT și Parchetul General).

Legea 303/2004 face parte din pachetul celor trei legi ale Justiției modificate la finalul anului trecut de majoritatea PSD – ALDE – UDMR, modificări intens criticate de Comisia Europeană, de societatea civilă și de Opoziție. Actele normative au fost supuse examinării Comisiei de la Veneția, o opinie din partea acestei instituții fiind așteptată în perioada următoare.